Lubānas identitātes palete.
Īss raksturojums.
Lubānas pilsēta ir pagasta administratīvais centrs  Madonas novadā. Attālums līdz novada centram – 40  kilometri. Pilsēta izvietojusies abos Aiviekstes upes krastos, tā robežojas ar Lubāna klāniem un atrodas 25 kilometru attālumā no Latvijas lielākā ezera – Lubāna. 2025.gadā Lubānas pilsētā dzīvo 1400 iedzīvotāji.
Pilsētā darbojas Lubānas apvienības pārvalde, Lubānas pilsētas pamatskola, mākslas skola, bērnudārzs, kultūras nams un bibliotēka, jauniešu centrs. Kultūras namā darbojas Lubānas amatierteātris, Lubānas jauktais vokālais ansamblis “Naktsputni”, Lubānas kultūras nama audēju kopa “Lubāna”, Lubānas kultūras nama jauniešu deju kolektīvs “ŽUBURI”, Lubānas kultūras nama vidējās paaudzes deju kolektīvs “LUBĀNA TDA”, Lubānas lauku kapela «Meldiņš», Lubānas senioru sieviešu koris “Noskaņa”, Lubānas pilsētas kultūras nama senioru deju kopa “VARAVĪKSNE”, Lubānas folkloras kopa. 
Lubānā atrodas luterāņu un katoļu baznīcas, aktīva ir luterāņu draudze, tās dievnams ir kultūrvēstures piemineklis. 
Īpaša kultūras iestāda ir Lubānas tūrisma un kultūrvēsturiskā mantojuma centrs, kā arī koprades telpa, kur darbojas Latvijā atpazīstama audēju kopa. 
Lubānā ir attīstīta uzņēmējdarbība – darbojas kokapstrādes uzņēmumi, pilsētā ir vairāki veikali un trīs sabiedriskās ēdināšanas uzņēmumi. Mazo ražošanu un tūrisma attīstību pārstāv “Lubānas vīnotava”, kas piedāvā gan ekskursijas, gan degustācijas, gan kinovakarus un citus pasākumus. Pilsētā ir ļoti labi attīstīta amatniecība, ko sekmējusi biedrība “Lubānas novada amatnieks”, aktīvo atpūtu piedāvā Lubānas mototrase. 
Iedzīvotāji norāda, ka pilsētā ir aktīvas vismaz divdesmit nevalstiskās organizācijas. Redzamākās no tām ir aktīvās atpūtas un sporta biedrība „Aborieši”, senioru biedrība “Cerība”  un biedrība “Miglāja darbi”. 
Lubāna Latvijas periodikā.
Lubānas preses tēlā ļoti liela loma ir rūpēm, savstarpējai palīdzībai, sabiedriskajai atbildībai, un ikdienas dzīves kvalitātei.
Lubānas notikumi un pieminējumi periodikā, ja izslēdz tīri saimniecisko panākumu un nebūšanu aprakstus, ļoti labi parāda, kā Lubāna no ciema pāriet pilsētas statusā, periodikas rakstos uzkrītoši redzam cilvēkus, kas pieprasa nevis izdzīvošanu, bet ērtāku pakalpojumu pieejamību. Lubāna periodikā bieži parādās kā kopiena, kas no varas un institūcijām sagaida konkrētu pakalpojumu un kārtības līmeni:


Stars (Madona), Nr.135 (14.11.1959)
Vēstules redakcijai 
Lubānas ciematā vajadzīgs fotogrāfs
Lubāna ir ciemats ar vairākiem uzņēmumiem, kuros strādā simti cilvēku. Taču par šo strādnieku un kalpotāju, kā arī citu Lubānas iedzīvotāju ikdienišķajām sadzīves vajadzībām vēl joprojām ciemata padomes izpildu komiteja nepietiekami rūpējas.
Šoreiz jārunā par fotografēšanos. Ja kāds grib to darīt, tad Lubānā likumīgā, godīgā ceļā tas nav iespējams. Ciematā nav fotogrāfa. Ja vajadzīga ģīmetne kādam dokumentam, tad jābrauc 45 kilometri līdz Madonai, jāgaida rindā pie rūpkombināta fotogrāfiem.
Taču ar vienu vien braucienu neiztikt. Pēc dažām dienām jābrauc otrreiz saņemt pasūtījumu. Tas ciemata iedzīvotājiem rada lielas grūtības.
Nesaprotama ir arī rūpkombināta vadības rīcība. Rūpkombinātam it kā neesot izdevīgi Lubānā atvērt foto darbnīcu. Katrs sapratīs, ka tāda attieksme pret ciemata iedzīvotāju sadzīves vajadzību apkalpošanu nav attaisnojama. Cilvēks taču ir mūsu dārgākā manta. Tāpēc nedrīkst peļņas intereses virzīt pirmajā vietā un tikai tad atcerēties pašu cilvēku. Tā domāja un darīja agrākos laikos, tā domā un dara tagad kapitālistiskajās valstīs.
Ja rūpkombināta vadība būtu padomājusi, tad atrastos izeja, un tā ir pavisam vienkārša: nepieciešams piemērot kādu telpu, ko ciemata padome norādītu, studijai. Apkalpot Lubānas iedzīvotājus uz šejieni zināmās dienās varētu ierasties tie paši Madonas fotodarbnīcas fotogrāfi.
Šis jautājums jānokārto, to prasa Lubānas ciemata iedzīvotāju intereses.
V. Kārkle
Lubāna mīl runāt arī par saviem cilvēkiem, un neskopojas ar atzinīgiem vārdiem, ir daudz rakstu, kuros izcelti tieši cilvēki un to darbi. Lubānas rakstos bieži vien svarīgākais nav sasniegums, bet cilvēks aiz sasnieguma:
Stars (Madona), Nr.58 (17.05.1960)
Par Lubānas ciemata meiteni Astru
Vairākas reizes esmu redzējusi, ka no Lubānas ciemata Indrānu bibliotēkas iznāk liela auguma jauniete. Parasti rokās viņai grāmatas.
Meičas nopietnais skatiens un kautrīgais smaids, ar kādu viņa atņēma sveicienus, ieinteresēja, tāpēc pajautāju bibliotēkas vadītājai Gaidai Kononei, lai pastāsta par šo jaunieti.
— O, tā bibliotēkā bieža viešņa, — sacīja uzrunātā. — Mīl lasīt grāmatas. Tālu uz bibliotēku viņai nav jāstaigā, jo dzīvo tepat kaimiņos un strādā lopu fermā.
— Lopu fermā? — tas mani vēl vairāk ieinteresēja.
— Jā, pēc septiņgadīgās skolas beigšanas tūlīt, 1958. gada rudenī, viņa pārņēma savā pārziņā grupu slaucamo govju, — paskaidroja b. Konone.
Tā uzzināju, ka Astra Briška, tā sauc jauno meiteni, slauc un kopj govis Lubānas padomju saimniecībā. Meitenei vēl nav 20 gadu, bet kopjamo skaits diezgan prāvs. Katru rītu, kad viņa ap pieciem ierodas lielajā kūtī, to apsveic 14 brūnaļas.
Jā, Astras Briškas slaucamo govju saime ir lielākā no visām 52 šai saimniecībā. Izslaukumi vidēji no katras govs nav slikti. Starp Lubānas padomju saimniecības slaucējām viņa šā gada četros mēnešos ir trešajā vietā. Salīdzinot ar pērnā gada šā paša perioda rādītājiem, piena ieguve palielinājusies par vairāk nekā 80 kilogramiem no katras govs.
Padomju saimniecības darbinieki par jauno slaucēju zina pastāstīt daudz laba. Pērnajā gadā meitene izslaukumu plānu izpildījusi par 102 procentiem. Katra govs izdeva 241 kilogramu piena vairāk nekā 1958. gadā.
Par savu ganāmpulku jauniete ļoti rūpējas. Pagājušajā vasarā viņa pie fermas laukā izaudzēja piecarpus tonnas sakņu. No tām iznāca krietns papildinājums barības devās.
Šogad Astra Briška apņēmusies no katras govs izslaukt 2450 kilogramus piena, tas ir, gandrīz 250 kilogramu vairāk nekā pērn. Par to, ka jauniete savu solījumu izpildīs, neviens, kas vien viņu pazīst, nešaubās.
I.Liede
Atkal un atkal parādās pieprasījums pēc pakalpojumu pieejamības un dzīves kvalitātes uzlabošanas, un raksta uzmanības centrā nav ražošana, bet sieviešu ikdiena:
Stars (Madona), Nr.147 (14.12.1961) 
Mums raksta
Arī Lubānā vajadzīga veļas mazgātava
Lubāna sāk izveidoties par skaistu ciematu. Sevišķi daudz glītu ēku uzceltas Aiviekstes labajā krastā, kurās tagad dzīvo daudzas darbaļaužu ģimenes. Lubānieši lepojas ar savu ciematu un ir apņēmušies gadu no gada to padarīt skaistāku.
Taču ir sastopami trūkumi, kuri būtu nekavējoties jānovērš.
Ciematā ir šuvēju un drēbnieku darbnīca, krāsotava, ierīkotas kopmītnes, laba ēdnīca, pirts utt. Taču trūkst veļas mazgātavas. Daudzas strādājošās sievietes labprāt atbrīvotos no šī smagā darba, lai vairāk laika varētu veltīt atpūtai — grāmatai, rokdarbiem.
Vismaz 1962. gadā vajadzētu atrisināt šo jautājumu.
A.Pupse
Protams, ka vietā, kas rūpējas par cilvēku labsajūtu, tiek sacerēti asi, izsmejoši feļetoni, kas “ravē” laukā no Lubānas sejas ne visai pievilcīgus vaibstus. Patiesībā, šis feļetons ir par sabiedrisko kārtību un iedzīvotāju tiesībām uz normālu vidi:
Stars (Madona), Nr.2760-59 (29.09.1962) 
Jauki dzīvot Lubānā
Ļaudis runā, ka šur tur citos ciemos mūsu puikām vairs neesot nekādas romantikas. Tiklīdz tā stingrāk uzkāpjot uz korķa un gribot palustēties, kārtības sargi kā pērkons no skaidrām debesīm klāt gan. Nu, tad jau vairs nav gaisa — posies tik prom uz būri. Drūma dzīve!
Pavisam cita lieta ir pie mums. Par šo jauko dzīvi vispirms sirsnīgs paldies jāsaka Lubānas patērētāju biedrībai. Rūpējoties par mums, tirgotāji blakus ēdnīcai ierīkojuši kārtīgu bufeti. Tur varam dabūt alutiņu, vīnu un, ja laipni piemiedz aci, arī kādu stiprāku lāsīti. Nu, bet par pēdējo taču nav liela bēda — sliktākajā gadījumā aizskrien uz veikalu. Cik reizes tur neesam līksmojušies un skaļās dziesmās suminājuši patērētāju biedrības valdi.
— Lai dzīvo sveiki!
Milicija un kārtības sargi? Oho... Tie zēni saprot dzīvi un neko daudz nekašķējas par sīkumiem. Lai viņiem labi klājas!
Vienu dienu pat notika zīmīgs gadījums. Atbrauc pie mums no rajona pāris pilsonītes un dodas ēdnīcā pusdienot (pa remonta laiku ieeja tur caur bufeti). Pāris jaunākie no mūsu lustīgā bariņa vai spārnos. Šujas klāt, amizējas un taisās vai serenādes dziedāt. Bet šīm spuras gaisā — zvana milicijas pilnvarotajam Bogdānovam.
Pēc brīža Bogdanovs atnāk, bet rāms kā jēriņš.
— Nu, vai tad jūs jokus nesaprotiet? Puišiem kādreiz patīk iešņaboties, un tad jau mēles kļūst vaļīgākas. Būs jau labi...
Pilnvarotais nolasa šiem morāli, pagrozās un pēc brīža piesēžas mūsu bariņā.
Nu, sakiet paši, vai nav zelta cilvēks?
Redziet, tādā kārtā mūsu brāļiem Lubānā ir īstā vieta. Ja jums savās mājās kādreiz paliek par karstu, šaujiet pie mums.
Lubānas plenču vārdā - Žanis Pusstopiņš
Un atkal – kopiena ne tikai vārdos izrāda rūpes un saliedētību, bet to pierāda arī darbos, vienā no tiešākajiem veidiem, kāds iespējams un uzdod jautājumu -  vai apkārt ir pietiekami daudz cilvēku, kuri ir gatavi palīdzēt citiem? 
Stars (Madona), Nr.16 (05.02.1966)
Donoru diena Lubānā.
1.janvārī Lubānā pirmo reizi notika donoru diena. Noteiktā laikā te gaidīja ierodamies Republikāniskās asins pārliešanas stacijas brigādi, kas savāc asinis no tiem, kas izteikuši vēlēšanos tās nodot.
Jau labu laika sprīdi pirms brigādes ierašanās asins paņemšanas punktā valdīja neparasta rosme. Lubānas slimnīcas medicīnas darbinieku kolektīvs galvenās ārstes b. Resnās vadībā veica pēdējos priekšdarbus, lai darbs dienā varētu ritēt raiti.
Atbrauca brigāde, un drīz pēc tam sāka ierasties arī gaidītie donori. Tie nāca gan pa vienam, gan veseli kolektīvi.
Jā... varēja sacīt, ka Lubānā un tās apkārtnē netrūkst patriotu, cilvēku ar atsaucīgām sirdīm, kas gatavi palīdzēt ikvienam, kam vajadzīgs.
Vienotā draudzīgā pulkā asins nodošanas punktā ieradās Lubānas patērētāju biedrības darbinieki ar priekšsēdētāju b. Svenču priekšgalā. Labi organizēts bija arī Lubānas maizes ceptuves kolektīvs, Celtniecības montāžas pārvaldes iecirknis b. Deļukas vadībā, pienotavas darbinieki un arī medicīniskais personāls.
Aiviekstes padomju saimniecības ļaudīm līdz Lubānai jābrauc diezgan tāls ceļš, taču aiviekstiešus tas nekavēja organizēti ierasties asins nodošanas punktā.
Šādi fakti iepriecināja visus medicīnas darbiniekus, kas piedalījās donoru dienas organizēšanā. Bet jāsaka, ka ne visi kolektīvi bija tik apzinīgi kā minētie.
Jāatzīst, ka dažu uzņēmumu un saimniecību vadītāji donoru organizēšanai nav veltījuši nopietnu vērību. Kā citādi lai izskaidro, ka no tāda liela kolektīva kā Lubānas mežrūpniecības saimniecība noteiktajā dienā asins nodošanas punktā ieradās tikai nepilni divdesmit cilvēki. Apmēram tikpat liels skaits bija ieradies no Lubānas padomju saimniecības kolektīva. Tas ir gaužām maz no uzņēmumiem, kur strādājošo skaits pārsniedz simtus.
Liekas, ka nav vajadzības vēlreiz runāt par asins nodošanas lielo nozīmi. Par to ir jau runāts un rakstīts, un tagad jau gandrīz visi iedzīvotāji saprot, ka katra vesela cilvēka pienākums ir būt donoram. To prasa cilvēka humānisms.
Ja katrs vesels cilvēks gadā nodotu savas asinis vienu, divas reizes, tad medicīnas iestādēm to pilnīgi pietiktu. Ārsti varētu sekmīgāk cīnīties ar visa veida slimībām.
Šogad paredzēts donoru dienas rīkot Cesvaines ciematā un Madonas pilsētā. Rajona medicīniskais personāls un Sarkanā Krusta komiteja ir pārliecināta, ka arī šo teritoriju iedzīvotāji atsaucīgi piedalīsies sabiedriskajā un ļoti vajadzīgajā pasākumā.
J.Ķirsons,
Sarkanā Krusta Madonas rajona komitejas priekšsēdētājs
Lubānā kultūras dzīve bijusi svarīga visos laikos, un šeit tiek runāts par tiešām bagātīgu kultūras piedāvājumu:
Stars (Madona), Nr.46 (15.04.1969) 
Z. Rudzīte un A. Drabaka rakstījāt, ka nezinot, kā pavadīt laiku lielākos valsts svētkos. 8. un 16. martā deju vakaros bijis jāiztiek ar skaņuplašu mūziku. Vājāka rakstura apmeklētāji esot pat spiesti vakaru nosēdēt pie degvīna pudeles.
Cerams, ka rajona kultūras nodaļas vadītājas b. Brices argumenti jums par šo problēmu liks padomāt nopietnāk:
“Pirmkārt, ja vēstules autori paši īsti nezina, kā pavadīt laiku lielākos svētkos vai, pareizāk sakot, par vienīgo lietderīgo laika pavadīšanu uzskata tikai dejas, tad nez vai mēs daudz ko varēsim palīdzēt. Visos svētkos Lubānā vienmēr notiek arī koncerti un citi pasākumi. Konkrēti 16. martā kultūras namā bez dejām bija vēl četri kino seansi un divi pašdarbnieku koncerti.
Otrkārt, nepatiess ir apgalvojums, ka „pie mums Lubānā vienmēr lielākos svētkos nav muzikantu”. Lubānas kultūras namā vienmēr un visos svētkos ir spēlējis deju orķestris, izņemot 8. un 16. martu, jo dienā tika sniegti divi pašdarbības koncerti, un orķestra mūziķi taču ir tikai pašdarbnieki, viņiem jāveic arī citi sabiedriskie pienākumi.
Diemžēl vieglāk ir palīdzēt tiem, kam bez deju orķestra ir arī citas intereses, nevis vēl „vājāks raksturs, kas spiež vakaru pavadīt pie degvīna pudeles”.
Deju mūzikas jautājums Lubānā jau ir nokārtots, arī turpmāk visos svētkos spēlēs orķestris, un uz dejām būs ieeja bez maksas.”
Kāds meitēns uzrakstījis avīzei savus iespaidus par ekskursiju uz Lubānu: 
Stars (Madona), Nr.115 (26.09.1970)
Ekskursija uz Lubānu
Pie vēsās marmora plāksnītes nogula ziedu paklājs, bet mūsu acīs manāms gan biklums, gan satraukums. Šeit, Lubānas Brāļu kapos, apglabāts arī Miķelis Ezeriņš, kura vārdā nosaukta mūsu pionieru vienība.
Gadu gaitā esam savākuši daudz materiālu par M. Ezeriņu, tikušies ar viņa laikabiedriem, lasījuši un vēlreiz pārlasījuši viņa vēstules saviem domu un cīņu biedriem, tāpēc ar vislielāko uzmanību klausījāmies Lubānas vidusskolas skolotājas b. Zvagiņas stāstījumu uz meža taciņas Miķeļa Ezeriņa nošaušanas vietā.
Sauja smilšu un meža sūna, kuru mēs paņēmām līdzi no Miķeļa Ezeriņa nošaušanas vietas, allaž mums atgādinās — neaizmirst kritušos, līdzināties viņiem.
Dienas atlikušo daļu mēs pavadījām arheoloģisko izrakumu vietā Lubānas klānos, kur darbu vadītāja mūs iepazīstināja ar Latvijas pirmiedzīvotāju cilšu apmetnēm no 8. Un 3. Gadsimta pirms mūsu ēras.
Ar lielu interesi apskatījām atrakto apbedīšanas vietu, atrastās kaula bultas, harpūnas, akmens cirvjus, māla traukus un skaistos dzintara izstrādājumus. Ļoti interesanti un noderīgi bija klausīties, kā notiek arheoloģiskie izrakumi un kā pēc atrastajiem priekšmetiem zinātnieki atšifrē mūsu senču dzīves apstākļus.
Redzētais un dzirdētais bija tik aizraujošs, ka daudzi pionieri ir nolēmuši nākamajā vasarā braukt uz Lubānas klāniem, lai palīdzētu arheologiem.
Rita Brode, Bērzaunes astoņgadīgās skolas, 6. Klases J. Gagarina pionieru pulciņa pioniere.
Lubānas MRS periodikā pieminēts visai bieži, taču šajā rakstā stāstīts par draudzību starp Lubānu un Aivieksti:
Stars (Madona), Nr.148 (12.12.1972) 
Draudzības vakars Lubānā
Lubānas MRS kolektīvs ir Aiviekstes sovhoza šefi, un tādēļ vasarā un rudenī Lubānas MRS ļaudis strādā aiviekstiešu laukos. Uz talkām visbiežāk brauc inženiertehniskie darbinieki un kalpotāji. Aiviekstes padomju saimniecībā pagājušajā vasarā un rudenī nostrādātas 175 cilvēkdienas. No tām lielais vairums pavadīts siena un skābbarības sagatavošanā. Palīdzējām arī cukurbiešu novākšanā un citos lauku darbos.
Aizsteigusies vasara ar skaistajām dienām un spraigo darba rosmi laukos, tās pēdās aizgājis arī rudens ar ne mazākām rūpēm par ražas novākšanu. Pienācis atelpas brīdis zemes kopējiem.
Lubānas MRS kolektīvs decembra pirmajā svētdienā bija ielūdzis pie sevis ciemos aiviekstiešus. Uz draudzības vakaru viņi ieradās kuplā skaitā.
To atklāja Lubānas MRS strādnieku komitejas priekšsēdētāja Anna Savicka. Viņa īsumā pastāstīja par kolektīva veikto šefību padomju saimniecībā.
Klubā jau vairākas stundas pirms vakara sākšanās rosījās dramatiskā kolektīva dalībnieki. Viņu sniegumā redzējām J. Anerauda lugu «Karalistes gals». Ar izrādi ciemiņi bija apmierināti, to varēja spriest pēc krāšņajiem ziediem, kuri tika pasniegti pašdarbniekiem, režisoram Vladimiram Vasiļevskim un kluba vadītājam Miervaldim Zāberim.
Otro vakara daļu kuplināja lauku kapella. Komjaunieši rūpējās par jautrību, organizējot dažādas sacensības starp komandām.
Vakars patika gan mums, rīkotājiem, gan arī ciemiņiem. Atvadoties sovhoznieku pārstāvji izteica cerību, ka arī turpmāk draudzība pavadīs mūsu kolektīvus gan darbā, gan atpūtā.
R. Skuja,
Lubānas MRS komjauniete
Šoreiz siltus pateicības vārdus izpelnījušies Lubānas kultūras dzīves kurbulētāji:
Stars (Madona), Nr.37 (27.03.1973) 
Lasītāju vēstules. Pie mums Lubānā
Gribas pastāstīt par mūsu ciemata kultūras dzīvi, kura, pateicoties dažu cilvēku enerģijai un prasmei, ir ļoti izmainījusies nepilna gada laikā.
Vēl gads nav pagājis, kopš kultūras namā par mākslinieciskās daļas vadītāju sāka strādāt V. Vasiļevskis. Tagad lubānieši, apmeklējot kultūras namu, ir patīkami pārsteigti, redzot skatuvi rotātu attiecīgiem plakātiem un zīmējumiem.
Lubānas kultūras nams nav pievilcīgs ar savu ārējo un iekšējo telpu būvi. Taču, pieliekot vairāk darba, vadītājiem ir izdevies radīt patīkamu iespaidu. Ļoti interesanti un savdabīgi kultūras nams bija uzposts PSRS izveidošanas 50 gadu jubilejas priekšvakarā. Arī Jaunajā gadā bija skaists rotājums, tāpat 8. martā.
Arī dažas dekorācijas dramatiskā kolektīva izrādēm veidojis pats V. Vasiļevskis. 17. februārī bija lugas «Precības» pirmizrāde. Un tagad jau ir notikušas dažas viesizrādes. Tuvākajās dienās nolemts sākt iestudēt jaunu lugu. Ir atrastas labas sieviešu lomu tēlotājas. Vēl tikai vajadzētu atsaucīgākiem būt vīriešiem. Izrādes iestudē V. Vasiļevskis.
Labi strādā kultūras nama direktore I. Tiltiņa. Kultūras namā notiek interesanti pašdarbnieku koncerti. Piemēram, Starptautiskajai sieviešu dienai veltītais koncerts 7. martā.
Gadās dzirdēt runas, ka Lubānā ir garlaicīgi, nav kur aiziet vakaros, nav kur pavadīt brīvo laiku. Tie, kas tā runā, laikam paši maz papūlējušies iekārtot lietderīgi savus brīvos brīžus. Kultūras namā vien ir daudz pašdarbības pulciņu, un kur tad vēl MRS klubs. Var dziedāt, dejot, spēlēt, aust un mācīties kulināriju. Dažāda vecuma ļaudīm ir piemērotas nodarbības. Un galvenais, ka ir tādi atsaucīgi vadītāji, kas cenšas katram ieinteresētajam piedāvāt ko derīgu.
A.Kalniņa Lubānā.
Lubānieši vēlas uzlabot dzīvi arī autosportistiem. Pēc pāris gadiem būs redzams, ka autosporta problēmu risinājums, acīmredzot, ir atrasts, un kā tas atspoguļojas autokrosa entuziastu panākumos:
Stars (Madona), Nr.135 (12.11.1974)
Lubānas autokrosa problēmas
Šā gada oktobrī Lubānā, atzīmējot Lubānas autokrosa 10 gadus, risinājās tradicionālā «Lubānas balvas» izcīņa autokrosā GAZ-51 automašīnu klasē. Smagajā trasē savu meistarību demonstrēja 31 autosportists no 10 komandām.
Pirmo vietu individuāli izcīnīja mūsu viesis no Igaunijas PSR Tartu autosporta kluba «Tarbas» I sporta klases braucējs Urvi Ame. Tālākās vietās ierindojās Lubānas autosportisti: otrajā — sporta meistara kandidāts P. Fiļipovs, trešajā — sporta meistara kandidāts V. Fabiāns un ceturtajā — P. Pavlovičs, kas, startējot pirmo gadu, jau ieguvis II sporta klasi.
Komandu vērtējumā pirmo vietu un Madonas CMP DOSAAF pirmorganizācijas dāvāto kausu izcīnīja Madonas CMP komanda, atstājot aiz sevis spēcīgākās Tartu autosporta kluba «Tarbas» II un I komandu.
Individuālie uzvarētāji un komandu mehāniķi saņēma piemiņas balvas. Ar diplomiem un goda rakstiem apbalvoja arī visus tos Lubānas autosportistus, kuri kādreiz startējuši autokrosā, kā arī aktīvākos autosporta tiesnešus.
Šogad Madonas CMP komanda, kuru galvenokārt pārstāv Lubānas autobraucēji, ir sasniegusi teicamus rezultātus. LPSR Ziemeļu zonas etapu kopvērtējumā iegūta otrā vieta, Madonas rajona un Latgales kausi jau otro gadu pēc kārtas glabājas Lubānā. Individuāli P. Fiļipovs Latvijas PSR meistarsacīkstēs Saldū izcīnīja otro vietu, izpildot sporta meistara kandidātam nepieciešamo normatīvu. V. Fabiāns startēja Latvijas PSR komandas sastāvā Groznijā.
Šodien kolektīva panākumu pamatā ir pašu sportistu entuziasms, kā arī Madonas CMP, sevišķi Lubānas iecirkņa, administrācijas atbalsts, ko citās Lubānas organizācijās nemana.
Tomēr Lubānas autosportistus un līdzjutējus satrauc jautājums par Lubānas autokrosa trasi. Vienīgā iespējamā trase izveidota ciemata ganībās. Tas rada grūtības gan Lubānas ciemata individuālā sektora lopkopjiem, gan arī autosporta entuziastiem.
Tātad, lai radītu normālus apstākļus turpmākai autosporta attīstībai Lubānā, vispirms nepieciešams atrisināt Lubānas autokrosa trases problēmu.
O. Nīlanders, Madonas CMP Lubānas iecirkņa DOSAAF pirmorganizācijas priekšsēdētājs.
Lubāna turpina līksmot par savējo panākumiem:
Stars (Madona), Nr.1 (01.01.1978)
Lubānas meiteņu uzvara
1.decembrī noslēdzās televīzijas konkurss «Ko tu proti» 9.–11. klašu skolēniem. (Skatītāji televīzijā to varēja redzēt 27. decembrī.)
Tiesības piedalīties finālsacensībās ieguva arī Lubānas vidusskolas meiteņu ansamblis, ko vada skolotāja Ingrīda Gailīte.
Meitenes izpildīja Aldoņa Kalniņa dziesmu «Ar brālīti dancot gāju» un Raimonda Paula «Māte – saule». Viņu sniegumu žūrija novērtēja atzinīgi. Ar iegūtajiem 25 punktiem lubānietes ierindojās vienā no pirmajām vietām.
Uzvara iegūta sīvā cīņā, jo spēkoties nācās ar daudziem labi sagatavotiem republikas skolu meiteņu ansambļiem.
Nākamajā gadā šāda veida konkursā gribētos redzēt un dzirdēt skolēnu sniegumu arī no citām mūsu rajona vidusskolām. Un Lubānas meitenēm jānovēl panākumi arī turpmāk.
I. Selga.
Lūk, te arī autosporta ziņas ar visu laureātu sarakstu. Turklāt, pa šiem gadiem kopš 1974. gada ir noticis kas pavisam labs: 1974.gadā - sporta meistara kandidāts V. Fabiāns, bet jau 1980.gadā - PSRS sporta meistars autosportā Viesturs Fabiāns. Priecājamies visi kopā par Fabiāna kunga sasniegumiem!
Stars (Madona), Nr.34 (31.03.1980)
Sports. Autosportā
Lubānas autotrasē pulcējās vairāk nekā 50 vieglo automašīnu īpašnieki. Taču drosmi sprinta slaloma trasē parādīja tikai 33 dalībnieki.
«Zaporožec» klasē labāko laiku uzrādīja Jānis Grīnfelds no Lubānas MRS. Labi startēja arī pensionārs Jāzeps Krampāns.
«Moskvič» klasē pirmo vietu izcīnīja Vilis Pulkstenis (sovhozs «Aiviekste»), otrais — Elmārs Nora (sovhozs «Cesvaine»), trešais — Lubānas ciemata izpildu komitejas priekšsēdētājs Miķelis Gruzītis.
Automobiļu «Žiguļi» klasē dienas labāko laiku uzrādīja PSRS sporta meistars autosportā Viesturs Fabiāns. Otrajā vietā ierindojās Aivars Ostrovskis (sovhozs «Ērgļi»), trešajā — DOSAAF Madonas rajona komitejas priekšsēdētājs Pēteris Melnkalns.
Automašīnu «Volga» klasē pirmo vietu izcīnīja Jānis Riekstiņš (sovhozs «Cesvaine»), otro — Juris Upenieks (Madonas putnu fabrika), trešo — Gunārs Pusvilks (sovhozs «Lubāna»).
Labus rezultātus uzrādīja arī sievietes. Pirmo vietu izcīnīja Dzinta Teile no Jēkabpils rajona kolhoza «Cīņa».
V. Ruža, sacensību galvenais tiesnesis.
Periodikas apskatu šajā paletē noslēdz diskusija par karogu, atmiņu, darbu, cieņu un nākotni:
Stars (Madona), Nr.104 (29.08.1989)
NEPĀRVĒRTĪSIM SVĒTUMU PAR «IKDIENAS PRECI»
Par 8. augusta «Starā» A. Bārbales rakstā «Ne tikai „dziesmotā revolūcija”» skartajām tēmām.
Man gribas sākt tāpat kā I. Veldrei no Ērgļiem — ar domām par cilvēku savstarpējām attiecībām šajā «tautas dziesmotās revolūcijas laikā».
Pilnīgi piekrītu A. Bārbalei — ir ļoti žēl, ka kaislību vētras izceļas uz savstarpējo apvainojumu (bieži vien emocionāli pasniegtu, apelējot uz tautai svētām jūtām) un emociju bāzes. Ir ļoti žēl, ka tas viss notiek laikā, kad mums visiem, par Latvijas nākotni domājot, ir jābūt simtkārt vienotākiem nekā jebkad agrāk.
Pēdējā gada laikā jo bieži apvainojumi gan lielākās, gan mazākās sanāksmēs, gan rakstiski, gan arī ar «Brīvās Eiropas» palīdzību ir jāsaņem un jāuzklausa «praktiski neesošās padomju varas» pārstāvjiem, starp tiem esmu arī es. Kā tikai mūs necenšas «uzrunāt un godināt» — stagnāti, staļinisma aizstāvji, okupācijas varas ielikteņi un tā tālāk.
Runājot ar jau pieminētās I. Veldres vārdiem, es arī gribu teikt:
«Kungi, vai jūs nevarētu būt mazliet smalkjūtīgāki?»
Un tālāk, pievienojoties A. Bārbales domai, gribas secināt, ka tiešām:
«Tā — viens otru apvainojot, savu cilvēcisko pašcieņu zaudēdami, mēs nekad nepiedzīvosim arī mūsu tautas garīgo atdzimšanu, un tādi mēs Latvijai nebūsim vajadzīgi.»
Droši vien atradīsies kāds, kas izsauksies:
«Jā, tādi kā jūs brīvai Latvijai nebūs vajadzīgi!»
Var jau būt. Tikai viena daļa šīs brīvās Latvijas sludinātāju paši nav skaidrībā, kādai Latvijai ir jābūt un kā pie šī mērķa nonākt.
Šajā sakarībā gribu citēt V. Avotiņa izteiktās domas 10. jūlija «Atmodā» rakstā «Neatkarību vai eiforiju?»:
«Es esmu par brīvu Latviju. Neuzskatu, ka te vajag vēl piebilst: politiski, saimnieciski, morāli... Domāju, ka Latvijas valsts attīstība notiks mūsdienīgā integrētā vidē, rēķinoties ar partnerību un apzinoties tās nepieciešamību. Taču, lai tas notiktu, vispirms nepieciešamas brīvības izvēles iespējas.
Nedomāju, ka tas būs rīt, neceru uz laimīgām nejaušībām, negribu, lai to pavadītu sociāli nemieri. Es paļaujos uz vienotu gribu, uz prātu, garu un darbu.
Ja politiķi aicina tautu uz kādu rīcību, nepaskaidrojot un lāga nezinot, kā viņi paši to iedomājas, kā viņi to darīs, neatklāj savu vietu šajā darbībā, tad šādus aicinājumus var uzskatīt par provokatīviem vai muļķīgiem.
Mūsu ir par maz, lai mēs bez skaidra ceļa uzrādīšanas izsludinātu politizāciju pēc principa „jā” vai „nē”. Cilvēki to pateiks... Un ko mēs tālāk darīsim?
Es vairāk ticu tiem, kuri šaubās, jo grib iespējami precīzāk zināt, vai cilvēkiem pašiem būs labāk. Nevis tiem, kuri bez mitas auro patriotiskas frāzes.»
Jau pieminētajā 8. augusta «Stara» rakstā ir šādas rindas:
«Vēl joprojām aktuāls ir jautājums: vai lubāniešiem būs pašiem savs karogs.»
Ceru, ka lasītāji mani sapratīs pareizi: te nav runa par kaut kādu Lubānas karogu, bet gan par sarkanbaltsarkanā karoga pacelšanu vai nepacelšanu ciematā «uz mūžīgiem laikiem».
Žurnālists Jūlijs Trops raksta tā:
«Pretarguments tautas karoga uzplīvošanai virs Lubānas ir viens — nav piemērotas vietas un ēkas. Tā ir taisnība, jo praktiski neesošās padomju varas gados taču netika moderni būvēts, bet vecākā būvniecība tapa nīdēta un ļauta laika zoba darbībai.»
Tik tiešām! Ja izlasa šādas rindas par Lubānu, tad, kā saka, komentāri lieki.
Nezinu, kad pirmoreiz J. Trops ieradās Lubānā, bet to, ka jau vairākus gadus viņš te uzturas bieži, zinu. Domāju, ka žurnālistam, apgaismojot kādu problēmu un izsakot par to savus secinājumus, ir jābūt vismaz objektīvam.
Šajos 14 gados, kamēr esmu «praktiski neesošās padomju varas» izpildkomitejas priekšsēdētājs, Lubānas ciematā ir uzbūvēts universālveikals, bērnudārzs, sadzīves pakalpojumu paviljons, ciemata kanalizācijas tīklu otrā kārta ar attīrīšanas kompleksu, noasfaltētas ielas 9,6 kilometru kopgarumā, būvēti trotuāri, restaurēta vecā tirdzniecības ēka, kurā tagad izvietota krājbankas nodaļa, ciemata bibliotēka un grāmatu veikals, rekonstruēts ielu apgaismojums gar galvenajām ielām un veikti daudzi citi sakopšanas un kārtības uzturēšanas darbi.
Jo sāpīgāk ir dzirdēt šādus vārdus, zinot, ka tam pašam ielu apgaismojumam kabeļi, stabi, armatūra, darbu izpildītāji un arī līdzekļi bija jāmeklē izpildkomitejas priekšsēdētājam. Vietās, kur tranšejas bija jārok ar lāpstu (un tādu bija vairāki kilometri), pats organizēju iedzīvotājus un vienmēr piedalījos rakšanā.
Vēl jo vairāk sāp, ka daļa šo skaļo oratoru un politiķu (tas ir V. Avotiņa lietots apzīmējums) līdz šai tautas atmodai vairāk ņēma un galvenokārt prasīja tikai sev no tā paša tagad nozākātās varas radītā. Es te nedomāju ne PSRS, ne Latvijas PSR varu, bet gan rajona un ciemata vietējo padomju radīto un sarūpēto.
Karogs ir svētums, simbols, cīņā saucējs. Karoga pacelšana, turēšana, nešana un glabāšana visos laikos ir bijusi uzticēta tiem sabiedrības pārstāvjiem, kuri ir iemantojuši sabiedrības, tautas uzticību, tiem, kuri ar savu darbu sabiedrības, tautas labā ir šo uzticību apliecinājuši.
[...]
Karogs mastā jau plīvo.
Tava tauta vēl dzīvo.
Karogs jūtas jau brīvē,
tikai tauta vēl ne.
Mosties, celies un strādā!
Darbam brīvību gādā!
Daudz par maz tikai dzīvot,
daudz par maz — tikai brīvs.
M. Gruzītis
Lubānas ciemata izpildkomitejas priekšsēdētājs
Lubānas kopienas identitātes palešu kopsavilkums.
	LUBĀNA - Kopienas iedzīvotāji par kopienai raksturīgo 

	Lubānas kopienas pārstāvju anketēšanas datu apkopojums (cipari pie atbildēm nozīmē atbilžu biežuma hierarhiju. 1 – visbiežāk minēts, 2 – otrais biežāk minētais variants utt. Vienādi cipari nozīmē, ka variants respondentu anketās  atzīmēts vienādu reižu skaitu)

	1.Uz kādu debesspusi jūs visbiežāk skatāties? Gan ģeogrāfiski, gan ideju un sadarbības nozīmē? (atzīmējiet ar x)
		Austrumi 3
	Rietumi 1

	Ziemeļi 
	Dienvidi 2




	2.Par kādu laiku jūsu kopienā visbiežāk runā? Sakārtojiet prioritārā secībā! (pielieciet 1., 2., 3)
	Tagadne 1
Nākotne 2
Pagātne 3

	3.Par kādu cilvēku grupu jūsu kopienā visbiežāk runā? Sakārtojiet prioritārā secībā! (pielieciet 1., 2., 3.)
		Bērni 
	Darbaspējas vecuma cilvēki 1

	Ģimenes 
	Uzņēmēji 

	Jaunieši 3
	Lauksaimnieki 

	Skolotāji
	Pensionāri 2

	Bezdarbnieki, sociāli atstumtie cilvēki 
	Cits variants




	4.Iedomājieties, ka jūsu kopiena, ciemats, ir ūdenskrātuve. Un jūs tajā iemērcat roku. 
Kāda ir ūdens temperatūra? (atzīmējiet ar x)
		Ļoti auksta 
	Ļoti sildoša 

	Spirdzinoši vēsa  1
	Karsta 

	Varētu nopeldēties 3
	Vāroša

	Patīkami silta 2
	Nevaru iemērkt roku, tur ir ledus! 





	4.1. Kāda ir ūdens kustība? (atzīmējiet ar x)
		Ūdens nekustas 
	Ūdens lēni plūst 

	Ūdens viegli viļņojas 
	Ūdens plūst žigli 

	Ūdens spēcīgi viļņojas 
	Ūdens griežas kā atvars 




	5. Kādas līnijas visvairāk piestāv jūsu kopienai (atzīmējiet ar x pie viena no 4)
	[image: Attēls, kurā ir teksts, klipkopa, gaisma

Apraksts ģenerēts automātiski]
                  1()        2 (2)        3(1)      4()

	6. Mana kopiena ir (ierakstiet atbildi):

	Puķe, koks, augs (kāds?): Vītols; maijpuķīte, ozols, laksis, ozols; ozols; ozols; puķe.
Dzīvnieks (kāds?): Stirna; stirnu buks; pīle; meža pīle; lācis, kaķis.
Nedzīvs priekšmets (kāds?): Laiva; plosts, logs, akmens, logs, sols.

	7. Manas kopienas krāsas ir (atzīmējiet ar x līdz 3 krāsām):
		Balts 
	Lillā 

	Melns
	Oranžs 

	Pelēks 
	Jūraszaļš 

	Sarkans 
	Brūns 

	Zils 1
	Salātzaļš 

	Dzeltens 
	Sudrabs 3

	Zaļš 2
	Zelts, bronza 




	8.Manas kopienas aizstāvis ir (atzīmējiet ar x):

		Pērkons 1
	Dēkla 

	Lauma 
	Jumis 2

	Laima 3
	Ūsiņš 




	9. Manai kopienai vairāk piestāv  :
		Saule 
	Mēness 




	10. Ierakstiet dabas parādību, kas visvairāk raksturo Jūsu ikdienas noskaņojumu!
Ierakstiet dabas parādību, kas visvairāk raksturo jūsu tuvākā kaimiņa noskaņojumu!
		Es visbiežāk esmu kā... rītausma; saulriets vieglā lietū; silts vējš; saule, lietus; saullēkts; rasa.

	Mans kaimiņš ir... migla; paredzama saulaina diena; rīta rasa; pērkons un ūdens; čalo kā strautiņi, avotiņi – darbīgi kā bitītes, skudriņas; jauka vēja pūsma.




	11.Kāds gadalaiks visvairāk valda jūsu kopienā (atzīmējiet ar x):
		Ziema 
	Vasara 1

	Pavasaris 3
	Rudens 2




	12. Iztēlojieties, ka jūsu kopiena ir viens cilvēks. Kas šim cilvēkam visvairāk radīs laimes, svētku sajūtu (atzīmējiet ar x tikai vienu variantu)?
		Mūzika 
	Gaismas 

	Smarža 
	Ēdiens 

	Cilvēki 1
	Dāvanas 

	Krāsas 2
	Laika apstākļi 2




	13.Viena rakstura īpašība vai rīcība, kuras dēļ jūsu kopiena būtu gatava kādu izslēgt no sava vidus (ierakstiet):
	Manā kopienā necietīs: Negodīgumu; negodīgumu, mānīšanos; zagšanu; apmelošanu; augstprātību; kauslību.

	14. Manai kopienai ir raksturīgs  (atzīmējiet ar x tikai 2 no variantiem!):


		Miers 3
	Neprāts 

	Organizētība 
	Ticība 2

	Kaislības 
	Darba tikums 1

	Nesaticība 
	Spontanitāte 

	Mīlestība 3
	Klačas 2

	Palīdzība 2
	Līdzjūtība 

	Gudrība 
	Materiālisms 




	Identitātes pasākumā iegūtais :
Vārdi: Pīle; ozoli; Aiviekste; spēks; svētki; kļavas; vīns; meži; daba; ozoli; Aiviekste; dziesma; deja; Sudrabvītoli; tilts; vēriens; tukšums; vecie kapi; Aiviekste; luterāņu baznīca; labestīgi cilvēki; augu segas; klusums, mototrase; jaunība; 4 vai 5 iebraucamie ceļi; meži un sapņi/ “Naktsputni”, estrāde.
	Identitātes pasākumā iegūtais :
Līnijas: varavīksnes loki (zils, dzeltens, sarkans un tikai dzelteni), smaidīga sejiņa; taisnu līniju grupas : vertikālas, horizontālas, ieslīpas; piramīda, lauzts vilnis; plūstošs vilnis; uzkalns; spirāle; koka siluets (bez lapām); xxx grupa; atvara līnijas.
Krāsas: zaļie toņi (*3); zilie toņi (*4); sarkanie toņi (*3); dažādi rozā (*3); brūnie toņi (*3); dzeltenie toņi (*3); pelēks (*2); brūns (*2); oranžs (*2).


Lubānas 2050 vīzija.
2050.gada vasarā Lubānas dzelzceļa stacijā notiek pasaules amtierteātru svētki. Lubānas mototrase ir starptautiski atzīta atpūtas un sporta vieta. Vecie kapi kļūst par atmiņu parku. Lubānas spēks ir pievilcīgs, lai šeit jauni cilvēki izvēlētos dzīves vietu. 
Daba ir saglabājusies tik neskarta, ka no tās var aust dabas – augu segas, un – daba tikai atjaunojas.
Aiviekstes upē, tās dzidro ūdeņu dēļ, atgriežas upes pērlenes. Lubānā ir vidusskola. Mežu ieskautajā Lubānā dzimst un realizējas sapņi. 
Labklājības līmenis ir pietiekami liels, lai cilvēki viens otram varētu veltīt vairāk laika viens otram un kopienai, būt laimīgāki un labestīgāki. 
Aiviekstes upē ir tik daudz ūdens, ka atsākas kuģīšu kustība, tādēļ tilts pār upi naktī ir paceļams. Ar lielu vērienu jaunbūvētās viensētās tiek veidotas jaunas ozolu alejas un atjaunotas vecās. 
Vecā kultūras nama vietā darbojas pasaules arheoloģijas centrs, kuram uz jumta ir zelta pīle sudraba viļņos.
Lai Aiviekstes ūdeņi no Lubānas ezera plūst zem mierīgām debesīm!
Lai Lubānas estrādē vienmēr skan dziesmas un rit raiti deju soļi!
Lai Aiviekstes krastos rotātos sudraba vītoli, ozolu un liepu alejas un pavasaros plūstu kļavu ziedu smarža, lai būtu cilvēki, kuri to novērtē!
Pa pieciem iebraucamajiem ceļiem Lubānā iebrauc veiksme, bagātība, labi cilvēki, mīlestība un ticība.
Resursi un potenciāls.
Lubānas būtiskākie resursi ir:
Vides estētika un vēsturiskā pievilcība;
Lubānas vides estētika ir izcils attīstības resurss. Ņemot vērā tās attālumu no lielākajām pilsētām, klānu līdzenumu ainavu ceļā uz Lubānu, šīs mazpilsētas harmonija vizuālā pievilcība pārsteidz. Ir saglabātās un atjaunotas vēsturiskās ēkas, lielā mērā tās ir izmantotas kultūras un tūrisma objektu izvietošanai – tajās darbojas Lubānas tūrisma un kultūrvēsturiskā mantojuma centrs, Lubānas audēju kopa, Lubānas vīnotava. Sabiedriskās ēkas organiski iekļaujas vidē, ir uzskatāmi redzama vizuālās pievilcības, estētikas lielā nozīme kopienas vērtību sistēmā. Pie tam, šī pieeja ir uzturēta ilgtermiņā, skaista vide Lubānā ir ikdienas dzīves sastāvdaļa, nevis kampaņveidīgs pasākums. Uzmanība tiek pievērsta detaļām, turklāt – estētiku kopj ne tikai kultūras un tūrisma iestādes, bet arī gluži cita veida iestādes, tai skaitā Ugunsdzēsēju depo. Vidē iekļaujas arī padomju laika mantojums, kas citviet rada būtiskas vietas tēla problēmas. Tā, piemēram, Lubānas ēdnīca ir saglabājusi šī vēstures perioda interjeru, taču tas ir sakopts un kļuvis par vietu, ar ko lepoties un izmantot ikdienā. Arī dekorācijas, kas tiek izvietotas īslaicīgi un svētku laikā, Lubānā izceļas ar gaumi, oriģinalitāti un profesionālu pieeju. Pilsētas kopums mudina šeit uzturēties ilgāk, atgriezties atkārtoti, izpētīt vēsturisko ēku iekštelpas. 
Kultūrvēsturiskais mantojums;
Lubānas estētiskā vide, būtībā, ir bagātā un nepārtraukti kopta kultūrvēsturiskā mantojuma izpausme. Visa Lubānas apkārtne ir viens no visvairāk pētītajiem reģioniem Latvijā, tas izceļas gan ar arheoloģiskajiem atradumiem, gan lielo šeit pierakstīto tautasdziesmu skaitu, gan arī ar amatniecību un folkloras tradīcijām. Kopienas attīstības kontekstā pats būtiskākais ir tas, ka Lubānā šīs tradīcijas ir dzīvas un lielā mērā ietekmē mūsdienas. Amatniecības tradīcija – izkoptā krāsu, formu un kompozīcijas izjūta, kā arī atbildīgā attieksme pret darba kvalitāti – izpaužas pilsētas vizuālajā tēlā, pasākumos, pašvaldības kultūras iestāžu interjeros un ekspozīcijās. Tāpat tā atspoguļojas kvalitatīvā, tieši vietas specifikā balstītā saturā. 
Savdabīgu kultūrvēsturiskā mantojuma izpausmi Lubānā rada Lubāna ezera ietekme – abas vietas tiek asociētas ar tiešu tuvumu, līdzībām, vienotām tradīcijām. Taču realitāte ir atšķirīga. No vienas puses, šī situācija ir sarežģīta tieši Lubānas pilsētai, jo Latvijas lielākās ūdenskrātuves ietekme ir pat tik liela, cik pats Lubāns. No otras puses – šī ir iespēja pastiprināti attīstīt tieši Lubānas pilsētas publisko tēlu, izmantot gan stabilus un pamatotus satura komponentus, kādu pilsētā ir daudz, gan arī paradoksu un humoru. 
Cilvēkresursi.
Kopienas cilvēkresursi Lubānā ir pats būtiskākais resurss. Šeit dzīvo 1400 cilvēku, kas, salīdzinot ar trīs līdz sešiem simtiem citās klānu kopienās, ir ļoti nozīmīgs skaits. Taču, galvenokārt, Lubānā tas tiek izcelts un novērtēts. Attīstības vīzijā “Lubāna 2050” lubānieši saka: “Labklājības līmenis ir pietiekami liels, lai cilvēki viens otram varētu veltīt vairāk laika viens otram un kopienai, būt laimīgāki un labestīgāki.”  Šeit materiālā labklājība netiek izcelta kā pašmērķis, bet gan kā līdzeklis labestīguma un laimes izjūtas palielināšanai kopienā. Atzīmējams ir gan lubāniešu izglītības līmenis, gan radošums, kas tiek kopts paaudzēs. Tradīciju nepārtrauktība un stabilitāte. Par to liecina gan jauno sieviešu, meiteņu iesaiste Lubānas audēju kopā, gan ilgstoša un nepārtraukta nevalstisko organizāciju darbība, gan arī profesionālā pieeja kultūras nama, kā arī Lubānas tūrisma un kultūrvēsturiskā mantojuma centra darbā. Vieta ir spējusi piesaistīt un noturēt gan profesionāļus, gan aizrautīgus vietas attīstības entuziastus. Lubānas kopiena spēj ātri pielāgoties jauniem apstākļiem – spilgts piemērs ir biedrības “Lubānas amatnieki” uzplaukuma periods, kas piesaistīja visas Latvijas uzmanību. Šie paši amatnieki, iestājoties Covid 19 situācijas radītajiem ierobežojumiem, īsā laikā spēja pārorientēties uz cita veida darbību, atkārtoti radot labākās prakses piemēru “Dzīvo Lubānā, strādā pasaulei”. Labākā prakse šeit identificējama arī trešo reizi, kad Lubānas amatniecības centrs, sekojot mainīgajiem apstākļiem, ir transformēts par koprades telpu, kur darbojas Lubānas audēju kopa, pārējiem amatniekiem turpinot individuālo darbību. Saglabāt būtisko, elastīgi pielāgojoties mainīgajam – šī ir Lubānas kopienas labas dzīvošanas pieeja.  
Pieredze un potenciāls darboties plašākā teritorijā.
Lubānas pilsēta,  līdzīgi kā ezers, izceļas ar plašu ietekmes lauku. To veicinājusi gan senākā vēsture, gan arī gluži mūsdienīgi notikumi. No 2007. līdz 2021.gadam Lubānas pilsēta bija novada centrs, un novads izcēlās ar veiksmīgu attīstību gan sociālajā, gan kultūras jomā. Tam bija izteikti spilgta identitāte, pašvaldībai piesaistīti profesionāli speciālisti. Šīs iezīmes periodā pēc teritorijas pievienošanas Madonas novadam nav zudušas. Lubānā joprojām strādā augsta līmeņa kultūras, izglītības, tūrisma speciālisti, pilsēta nodrošina visus nepieciešamos pakalpojumus. Kopiena atzīmē, ka uz novada centru Madonā dodas reti, tikai atsevišķos gadījumos. Papildus šiem apstākļiem, atzīmējams tas, ka Lubānā ir vairākas NVO, kas darbojas plašā mērogā, tālu pārsniedzot vienas kopienas robežas – te minami gan “Aborieši”, gan “Miglāja darbi”,  gan “Lubānas amatnieki”. Līdzīga situācija ir Lubānas luterāņu baznīcā, kur dievkalpojumus vada ne tikai mācītājs, bet arī Latvijā pazīstama vēsturniece un arhitekte  Helēna Dekante, koncertē kvalitatīvi mūziķi. 
Izceļama ir lubāniešu pieredze projektu finansējuma piesaistē – gan NVO sektors, gan pašvaldības iestādes regulāri ir piesaistījušas gan ES fondu, gan Latvijas valsts finansējumu no atšķirīgiem avotiem. 
Resursu esence:
Vides kvalitāte.
Cilvēkresursu kvalitāte.
Duālā atpazīstamība.
Plašums. 
Attīstības katalizatori.
Vides kvalitāte.
Gan pilsētvides, gan dabas vides kvalitāte Lubānā ir izteikts attīstības katalizators. Attīstības vīzijā “Lubāna 2050” kopiena saka: “Daba ir saglabājusies tik neskarta, ka no tās var aust dabas – augu segas, un – daba tikai atjaunojas. Aiviekstes upē, tās dzidro ūdeņu dēļ, atgriežas upes pērlenes. Lubānā ir vidusskola. Mežu ieskautajā Lubānā dzimst un realizējas sapņi.” 
Šī nākotnes vīzijas formula spilgti ataino kopienas vērtības – dabas un cilvēka radošā, estētiskā, dzīves vide pastāv sinerģijā. Tās nesaraujami ietekmē mūsu pastāvēšanu šodienā un nākotnē. Balstoties šajā pieejā, ir iespējams nodrošināt kopienas pastāvēšanu un attīstību. Estētiska dzīves vide un tīra, bagāta daba ir pamata komponentes ārējo apmeklētāju piesaistei, kas Lubānā jau tiek veiksmīgi darīts.  Aspekts, kas būtu izmantojams pastiprināti, ir pilsētas popularizēšana kā izcila vieta attālinātā darba veicējiem, “digitālajiem nomadiem”,  radošā darba veicējiem. Praktisku piemēru šeit jau ir radījuši Lubānas amatnieki, ātri un sekmīgi transformējot savu uzņēmējdarbību Covid 19 ierobežojumu periodā. Pie tam, kopiena Lubānu pozicionē kā izteikti radošu vidi, kas vietas pievilcību būtiski palielina konkrētās auditorijās. 
Cilvēkresursu kvalitāte.
Lubānas cilvēki ir gan galvenais resurss, gan arī tālākās attīstības dzinējspēks. Profesionāli speciālisti, pieredzējušas sabiedriskās organizācijas un salīdzinoši lielais mazo, vietas pievilcību vairojošo, uzņēmumu un amatnieku skaits Lubānā ir uzmanības vērts visas Latvijas lauku teritorijas kontekstā. Kopienā ir aktīvas pašas  svarīgākās sociālās komponentes – rūpes vienam par otru; spēja pielāgoties pārmaiņām, nezaudējot tradicionālās vērtības; atvērtība jaunām zināšanām un praksēm; spēja plānot nākotni; radošums un humora izjūta.
Duālā atpazīstamība.
Duālā atpazīstamība, jeb Lubāna ezera plašā ietekme, kas, zināmā mērā nomāc Lubānas pilsētas atpazīstamību, var tikt uztverta kā problēma. Taču Lubānas kontekstā tā veido izteiktu attīstības katalizatoru. Šobrīd pilsētā ir estētiska un ērta dzīves vide, tās kopiena ir pietiekami liela un saliedēta savā daudzveidībā, lai vietai parādītos risks kļūt pašpietiekamai, pat stagnējošai. Duālā atpazīstamība rada patīkamu izaicinājumu Lubānas radošajai kopienai, tā mudina veidot jaunus vietas popularizēšanas stāstus, sniedz iedvesmu un pamatojumu izglītojošām ekskursijām, viktorīnām, uzvedumiem, publikāciju cikliem, tūrisma piedāvājumiem. 
Plašums. 
Lubānas kopienas pieredze un domāšanas veids izceļas ar plašumu. Tas neaprobežojas ar mazpilsētas vai ciemata teritoriju, Lubānai nevienā aspektā nav raksturīgs provinciālisms. Plašums izpaužas gan teritoriālajās, gan saturiskajās pieejās; pilsētai tiek piesaistīti speciālisti, mākslinieki no visas Latvijas, arī kultūras mantojums tiek analizēts un interpretēts Latvijas kontekstā, neaprobežojoties tikai ar izteikti lokālu skatījumu. Tai pašā laikā, vietējais tiek pētīts, saglabāts un pasniegts mūsdienīgās formās. Plašums izpaužas gan vēstures liecību, etnogrāfisko materiālu saglabāšanā, gan arī ārējo resursu piesaistē. Plašums vērojams arī spējā pielāgoties apstākļiem – lubānieši pamatoti uzskata, ka metodes un pieejas dažādu dzīves situāciju risinājumiem ir teju neierobežotas, ir tikai nepieciešams izvēlēties sev piemērotāko. Šis plašums, tāpat kā radoša vide,  ir izcils resurss jaunienācēju, radošu personību, “digitālo nomadu” piesaistei.


Lubāna  “Klānu klasterī”. 
Četru klānu kopienu pudurī jeb “Klānu klasterī”  Lubāna  ir  vienīgā kopiena, kas pārstāv pilsētu. Tajā ir vislielākais iedzīvotāju skaits, kā arī visplašākā pieredze kultūras, pilsoniskās sabiedrības un sociālās jomas projektu izstrādē. Tās devums pārējām kopienām ir šādās attīstības pieejās:
· Kopienas cilvēki ir pats svarīgākais;
· Spēja ātri pielāgoties mainīgiem apstākļiem;
· Ietekmes un organizatoriskais plašums;
· Pieredze ārējā finansējuma piesaistē.

Ieteikumi.
1) Izveidot “Viedās teritorijas” plānu.
Lubānai, neraugoties uz pilsētas statusu, ir izteikti labs potenciāls Viedā ciema atpazīstamības zīmes iegūšanai. Tomēr, šai gadījumā, kopienas pieredze, domāšanas un rīcības plašums rada ietekmi plašākā apkārtnē, un tieši Viedā ciema pieeja var būt pat ierobežojoša. Lubānai ieteicams pozicionēties kā “Viedajai teritorijai”, kas ietver gan Lubānas pilsētu, gan Lubāna ezeru. Šī iecere būtu daudz atbilstošāka kopienas vērienam, piesaistītu lielāku uzmanību un, vienlaikus,  atraktīvi risinātu Lubānas un Lubāna atpazīstamības jautājumus.
Šāda plāna izveidei jau ir pietiekami daudz izejmateriālu – 2025.gadā ir apstiprināts “Lubānas mitrāja dabas aizsardzības plāns”, pieejami plaši pētījumi par apkārtnes dabas un kultūrvēsturisko mantojumu. Šāda plāna izstrāde sniegtu iespējas pārliecinoši iezīmēt plašu teritoriju gan kā Vēsturisko zemju robežjoslu, gan izteikti pievilcīgu dzīves, ekonomikas attīstības un rekreācijas telpu Latvijā. Vienlaikus, tā sniegtu atbilstoši vērienīgu izaugsmes telpu gan Lubānas, gan apkārtējās teritorijas NVO, pašvaldībām un uzņēmējiem. 
“Viedās teritorijas” plāns veidotu bāzi arī Lubānas Viedā ciema atpazīstamības zīmes pieteikumam, ja kopiena izšķirtps par tā izstrādes nepieciešamību. Plānā jau tiktu iezīmēta Lubānas pilsētas loma, un Viedā ciema ietvaros būtu iespējams koncentrētāk izcelt tieši šīs apdzīvotās vietas attīstības vajadzības, kapacitātes palielināšanas komponentes līdz līmenim, kas ļauj pilnvērtīgi koordinēt teritorijas attīstības plāna īstenošanu. 
Papildus, šāds plāns radītu arī pamatotu sadarbības platformu apkārtnes kopienu un NVO stratēģijām, projektiem un kopīgu aktivitāšu īstenošanai, kā arī stiprinātu pašvaldību sadarbību. 
2) Izveidot Kopienas tūrisma piedāvājumu kopu Lubānai.
Kopienas tūrisma piedāvājumu Lubānai ieteicams izskatīt kā vairāku maršrutu/piedāvājumu kopu. Ņemot vērā to, ka tūrisms šeit jau ir pietiekami labi attīstīts, ir pieejami gan apskates objekti, gan servisi, kopienu tūrisms varētu atklāt tieši vietas specifiku, cilvēku dzīvošanas un sadarbības modeļus. Šādā piedāvājumu kopā ir iespējams ietvert atšķirīgus aspektus. Piemēram – demonstrēt Lubānas ēdnīcu kā izcilu padomju laika mantojuma transformācijas paraugu; pasniegt Lubānas amatnieku stāstu kā elastīgu pielāgošanās modeli, u.c.
Kopienas tūrisma piedāvājumi būtu visprecīzākā platforma, kur risināt duālās atpazīstamības jautājumus, jo tajos galvenais uzsvars tiek likts uz stāstu, pieredzi, kopējo labumu sabiedrībai, savstarpēju mācīšanos, nevis uz servisa kvalitāti. Piemēram, viens no šiem piedāvājumiem varētu būt “Meklē zivis Lubānā!”,  tā saturā ietverot visu, tikai ne zivis. Tāpat, kopienas tūrisma piedāvājumi sniegtu iespējas parādīt vēl atklājamās vietas Lubānā un tās apkārtnē, mudinot atbraucējus šeit uzturēties vairākas dienas. 

Kā atsevišķus piedāvājumus ieteicams izveidot mācību, pieredzes apmaiņas programmas kultūras un tūrisma jomu darbiniekiem, NVO speciālistiem, akcentējot augstvērtīgas kultūras pieejamības nodrošinājumu attālinātā lauku vidē, NVO sektora profesionālo darbību, kā arī pieeju vides estētikas nodrošinājumam. 

3) Pozicionēt sadarbību ar  pārējām klānu kopienām – Degumniekiem, Meirāniem un Barkavu. 
Klānu kopienu pudurī Lubāna pārliecinoši izceļas kā lielākā un NVO sektora attīstības jomā pieredzes bagātākā kopiena. Šo statusu ir nepieciešams pārliecinoši pozicionēt un mērķtiecīgi pielietot praksē tādā formātā, kas ģenerē papildus iespējas visām iesaistītajām kopienām. 
Ņemot vērā Lubānas NVO “Miglāja darbi” plašo pieredzi atšķirīgu finansējuma avotu pielietojumā, ieteicami vairāki risinājumi:
1) Biedrības projektu pieteikumos ietvert apmācības, projektu kursus citām kopienu NVO;
2) Esošajos projektos NVO no Degumniekiem, Meirāniem, Barkavas iesaistīt kā sadarbības partnerus un/vai pakalpojumu sniedzējus;
3) Projektu īstenošanā iesaistīt speciālistus, darbiniekus no citām kopienām, tādējādi nodrošinot pieredzes izplatību.
Bez šaubām, šeit nebūtu izmantojama tiešā zināšanu donoru funkcija, vai arī jāuzņemas papildus pienākumi, kas nav nosegti ar resursiem. Sadarbība balstāma pašas biedrības darbības un ietekmes lauka racionālā paplašinājumā, izvēloties tās darbības, kas, līdz ar kaimiņu kopienu iesaisti, palielina arī pašas biedrības kapacitāti un atbilst tās interesēm.
Līdzīgā veidā ieteicams teritoriāli paplašināt arī biedrības “Aborieši” darbības lauku, iesaistot aktīvās atpūtas NVO, jauniešu centrus, nozares mazos uzņēmējus savās aktivitātēs. 
Uzmanības vērta ir Senioru skolu programma, kurā ir iespējams startēt kopīgi vairākām klānu kopienām, vadošo lomu uzņemoties pieredzes bagātākajai NVO – Lubānas biedrībai “Cerība”. Šeit sadarbība organiski veidotos ar Barkavas biedrību “Terra nostra. “Ozolaine””, Degumnieku sieviešu apvienību “Lavandas”, Meirānu biedrību “Vienā solī”. Šāda sadarbība sniegtu iespējas nodrošināt nepieciešamo mērķa grupas skaitu, aptvert plašāku teritoriju, un, secīgi, panākt lielāku katra īstenotā projekta ietekmi. 
Izskatīt iespējas izveidot visām klānu kopienām vienotu informatīvo telpu, kas nodrošinātu  operatīvu informācijas apriti un vienotības izjūtu. Ņemot vērā to, ka Lubānas apvienības pārvalde reizi mēnesī izdod informatīvo izdevumu “Lubānas vārds”, tajā salīdzinoši viegli būtu integrējama sadaļa par notiekošo visās četrās kopienās. Būtībā, informācija par Meirāniem šeit jau ir ietverta, trūkst  ziņu par Barkavu un Degumniekiem, kas saistāms ar to atrašanos Barkavas pārvaldes pārziņā. Barkavas pārvaldei, atšķirībā no Lubānas, atsevišķa informatīvā izdevuma nav; šo lomu varētu uzņemties jau esošs lokālais izdevums. Ja minētais risinājums nav piemērots, ieteicams izveidot atsevišķu kopienu ziņu labu, sociālo tīklu grupu. 

Lubānas iesaiņojuma papīrs.

Elementi: Zelta pīles — heraldikas kodols, dzīvība, gaisma, lepnums un humors. Viļņi – Lubānas audējas, lupatu grīdceliņi. Zelta ozollpas  - Lubānas kā aizvien novada centra sajūta. Saule – rūpes vienam par otru, enerģija un Lubānas siltums.


Visvairāk pētīts. Tomēr – kur ir zivis?
Kopienas intervija.
“Zinām, zinām, ka esi no Lubānas! Tad kādēļ Tu neatvedi zivis?” smejas Ilze Kraukle, Lubānas Tūrisma informācijas centra vadītāja. “Tā man jautā visus pasākumos. Arī tajos, kur braucu jau gadiem, arī labi paziņas tā jautā, neatlaidīgi jautā. Es saku – vīnu atvedu no Lubānas “Vīnotavas”, vīnu! Un viņi tik un tā – kur ir zivis?”
Zivis tiešām nav tas ciemakukulis, ko ved no Lubānas pilsētas. Diženais Lubāns, kura tuvākais krasts atrodas krietnu divdesmit piecu kilometru attālumā, šī vārda svaru ir krietni vien pievilcis savā virzienā. 
Taču šoreiz tieši par Lubānas pilsētu un tās kopienu. Pilsētas tiesības Lubāna ieguvusi vien 1992.gadā, un 2025.gadā šeit dzīvo ap 1400 iedzīvotāji. Tīrie skaitļi gan nekādi neataino Lubānas lielumu nedz vēsturē, nedz šodienas dzīvē. Tā, gluži tāpat kā ezers, veido varenu ietekmes lauku visā klānu plašumā. Starp citu, pat Lubānas ģerbonī nav zivs. Tur gozējas pašapzinīga pīle. Maija Priedniece stāsta, ka šo simbolu esot ierosinājis Raimonds Pauls, un kurš gan varētu apstrīdēt šo autoritāti? Vai nu pateicoties Raimondam Paulam, vai arī citiem simbolu veidotājiem,  ģerbonis ar pīli Lubānā lepni gozējas pat  Valsts Ugunsdzēsības un glābšanas dienesta Lubānas posteņa fasādē, arī citviet tas tiek labprāt izmantots. 
VUGD postenis ir tikai viena no daudzajām Lubānas ievērojamajām celtnēm. Pārbraucot pār Aiviekstes tiltu, un nonākot pilsētas vēsturiskajā centrā, pārņem pārsteiguma izjūta. Apbūves harmonija, neliels reljefs, kas klānu apkārtnē ir retums, un lubāniešu spēja kopt vietas skaistumu ir radījusi mājīgu, pašpietiekamu un kultūrā bagātu vietu. 
“Pats labākais ir cilvēki, kas šeit dzīvo un rada. Mēs smeļamies spēku dabā un pārvēršam to mākslā. Lubānā ir ļoti radoša vide,” saka Ilze Kraukle.
Savukārt pensionēta skolotāja Ināra Zābere par sliktāko notikumu Lubānā stāsta: “Tas bija tad, kad pēc vīra nāves, lai izdzīvotu, biju spiesta doties strādāt un dzīvot uz Rīgu. Lubānā nodzīvojām divdesmit gadus, šeit piedzima visi trīs mūsu bērni”. Ināras kundze sevi raksturo kā  īstenu robežjoslas pārstāvi, jo dzīvojusi gan Lubānā, gan Meirānos, gan Barkavā. Ir, ar ko salīdzināt. 
Citas kopienas pārstāves stāsta, ka, pārceļoties uz Lubānu, bijis nepieciešams sākt braukt ar velosipēdu, jo pilsēta ir liela, ar kājām vien to neizstaigāsi. Arī šobrīd Lubānā velosipēds ir gana populārs transporta līdzeklis, gluži kā vēsturiskās un dabai draudzībās Rietumeiropas mazpilsētās. 
Lubānas aktīvā kultūras dzīve ir tas, ko norāda gan paši lubānieši, gan citu klānu kopienu cilvēki. Pilsētā ar 1400 iedzīvotājiem darbojas virkne pašdarbības kolektīvu -Lubānas amatierteātris, Lubānas jauktais vokālais ansamblis “Naktsputni”, Lubānas kultūras nama audēju kopa “Lubāna”, Lubānas kultūras nama jauniešu deju kolektīvs “ŽUBURI”, Lubānas kultūras nama vidējās paaudzes deju kolektīvs “LUBĀNA TDA”, Lubānas lauku kapela «Meldiņš», Lubānas senioru sieviešu koris “Noskaņa”, Lubānas pilsētas kultūras nama senioru deju kopa “VARAVĪKSNE”, Lubānas folkloras kopa. Daudzi no tiem jau ar krietnu vēsturi. 
Īpaši izceļama šeit ir folkloras kopa, kas Līgas Grāveres vadībā darbojas jau no 1985.gada. Dzied gan vietējo, Lubānas teicēju, gan Latgales teicēju dziesmas. Par tautasdziesmām un to teicējiem Lubānā ir atsevišķs stāsts. Izrādās, šeit ir pierakstītas 2056 tautasdziesmas, kas apkārtējo pagastu vidū ir absolūts izņēmums. Arī Latvijas mērogā pierakstīto dainu ziņā Lubāna ieņem otro vietu, tūlīt aiz Lielvārdes. Tas nav noticis pats no sevis, šeit ļoti novērtējams ir luterāņu mācītāja, teologa un aktīva folkloras vācēja Mārtiņa Celmiņa (1863—1936) devums. Blakus savam tiešajam mācītāja darbam viņa mūža lielākā aizraušanās bija tautas gara mantu vākšana. Mārtiņš Celmiņš ir iesūtījis Krišjānim Baronam vairākus tūkstošus latviešu tautasdziesmu, mīklu, parunu un sakāmvārdu, tādējādi kļūstot par vienu no nozīmīgiem "Latvju dainu" līdzautoriem un materiālu sagādātājiem. 
Arī mūsdienās pret folkloras mantojumu valda līdzvērtīgi nopietna attieksme. Lubānas renovētā kultūras nama telpās iekārtota speciāla tērpu noliktava, kur izveidojusies nopietna bāze. Tērpi izgatavoti, bieži vien izmantojot LEADER programmas finansējumu, to izgatavošana balstīta pētījumos un etnogrāfiskajos materiālos. Te nebūs Bārtas brunču un Piebalgas mēteļu, te ir Lubānas apkārtnes brunči ar visu bagāto klānu pļavu un ūdeņu toņu gammu. Jostas, blūzes, vīru tērpi – viss ir savējais un īsts. Pie tam, Lubānas kultūras namā  par tērpu kolekciju rūpējas īpaša darbiniece. Tērpi ir jāpielabo, jāgludina un jānodrošina tiem piemērota uzglabāšana, jo tā ir mūsu vēsture un mūsu šodienas vērtība.  
 Vēl viens noteikti izceļams pašdarbības kolektīvs ir Lubānas kultūras nama audēju kopa “Lubāna”, kas veido pilsētas seju gan vizuālā, gan sociālā nozīmē. Audēju kopas telpas atrodas Lubānas Tūrisma informācijas centra pagrabstāvā. Kādreiz, pirms Covid 19 pandēmijas, šeit atradušās vairākas amatnieku darbnīcas. Amatnieku Lubānā aizvien bijis daudz, un  2009.gadā nodibināta biedrība “Lubānas novada amatnieks”.  Ar lielu kopienas entuziasmu un pašvaldības atbalstu 2012. gadā vēsturiskajā pagasta valdes namā tika atklāts Lubānas amatnieku centrs. Tas strauji kļuva par populāru tūrisma objektu un Lubānas amatnieku spēja apvienoties tik ciešā kopā darbojās kā labākās prakses piemērs visā Latvijā.
Taču pandēmijas laiks ieviesa izmaiņas. Ilze Kraukle stāsta: “Mūsu amatnieki ļoti ātri pielāgojās situācijai, sāka izgatavot darbus pēc individuāliem pasūtījumiem un sūtīt klientiem. Pa šiem gadiem  pasūtītāju loks ir nostabilizējies, un gandrīz visi saka – nav man darbu, ko varētu iedot izstādei centriņā! Pasūtītāji gaida rindā, pamatīgs amatniecības darbs top ilgi un rūpīgi. No vienas puses – žēl, protams, ka tāda pilnvērtīga amatniecības centra vairs nav. No otras, ir lepnums par mūsu amatniekiem. Cik ātri un kvalitatīvi viņi pārkārtojās, un tagad savus izstrādājumus no Lubānas sūta uz visām pasaules malām. Atkal ir izdevies labākās prakses piemērs. Dzīvo Lubānā, strādā pasaulei.”  
2024. gadā  šī vieta ir pārveidota par Lubānas koprades telpu un Lubānas audēju darbnīcu, jo audējas gan nāk kopā. Un nāk ne tikai pieredzes bagātās audējas. Kopa īpaši lepojas ar to, ka aust mācās arī jaunās meitenes. “Mūsu meitiņas māk ne tikai kaķītim paladziņu noaust,” saka kopas vadītāja Iveta Zariņa.
“Lubānas novada amatnieks” nav vienīgā biedrība, kas ar savu darbību būtiski izmainījusi pilsētas seju. Paši lubānieši atzīmē, ka pilsētā ir vismaz divdesmit dažādas biedrības, kas, neapšaubāmi, ir ievērojams daudzums, ja ņemam vērā pilsētas iedzīvotāju skaitu. Arī šī aktivitāte ir jau vēsturiska; arhīvu dati liecina,  20.gadsimta pirmajā pusē Lubānā darbojušās ap septiņdesmit dažādas biedrības. 
Pieredzes bagātākā no šodienas aktīvistēm noteikti ir Lubānas pensionāru biedrība «Cerība», kas dibināta jau 1996.gadā. Biedrība organizē pasākumus gan senioriem, gan skolas bērniem, raksta un īsteno projektus, kā arī priecājas par Lubānā notiekošo. Stāsta biedrība vadītāja Lidija Grīnvalde: “Lubānā ļoti aktīvi strādā pilsētas noformētāju komanda, uz katriem svētkiem viss ir tik skaisti izrotāts! Gaumīgi un oriģināli izrotāts, no tuvākas un tālākas apkārtnes brauc skatīties Lubānas svētku dekorācijas, šeit jūt profesionāļu darbu. Arī Mākslas skola ļoti iesaistās. Pie tam, ne tikai uz svētkiem – arī ikdienā šeit ir ļoti interesanta vide. Paskatieties, kādas mums ir atkritumu urnas, nekur tādu nebūs. Ir jau arī skumjie brīži tik ilgstošā biedrības darbā. Bēdīgi bija tas, kad tika likvidēts Valsts sociālās aprūpes centrs “Lubāna”, tur darbu zaudēja vairāk nekā piecdesmit cilvēki, pārsvarā tās bija sievietes. Arī mūsu biedrībai tādēļ bija jāatstāj telpas, kurās bijām ieguldījušas gan projektu līdzekļus, gan savu darbu. Nācās apmesties citur. Smieklīgas situācijas rada Lubānas atrašanās vieta uz Vidzemes un Latgales robežas. Mēs ar biedrību regulāri braucam uz pasākumu “Nāc līdzās!”, un tad Daugavpilī mums jautā – kādēļ nebrauciet uz Valmieru? Aizbraucam uz Valmieru, un tur atkal jautājums – kāpēc uz Daugavpili nebrauciet? Tā nu mēs braucam uz abām vietām.” 
Kur vispār brauc lubānieši? Uz novada centru, uz Madonu? Jo, kā viena no nedaudzajām sliktajām lietām kopienas uztverē ir Lubānas attālums no lielajām pilsētām. “Reizēm braucu uz baseinu Balvos. Uz koncertiem Rēzeknes “Gorā”, uz kultūras pasākumiem un darba jautājumos uz Rīgu. Madonā? Varbūt kādreiz uz veterināro aptieku, tās šeit nav. Viss pārējais ir tepat, Lubānā,” saka Ilze Kraukle.
Ilze Kraukle ir ne tikai Lubānas Tūrisma informācijas centra vadītāja. Vēl viņas pārziņā ir Lubānas amatierteātris un aktīva darbība biedrībā “Miglāja darbi”. 
Biedrība "Miglāja darbi" ir reģistrēta Lubānā, taču tās aktivitātes norisinās gan visā klānu teritorijā, gan arī citur Latvijā. Tās galvenās jomas ir kultūra un māksla, īpašu uzmanību pievēršot dokumentālajam un kopienu teātrim, vietējo iedzīvotāju stāstu apkopošanai un kultūras mantojuma saglabāšanai.
Viens no redzamākajiem biedrības projektiem ir "Lubāna ezera konference" -  kopienā balstīta izrāde, kuras sagatavošana ietver Lubānas iedzīvotāju intervēšanu un  stāstu iedzīvināšanu mākslas formā. Biedrība ir aktīva projektu īstenotāja. Tā piesaistījusi ne tikai LEADER programmas līdzekļus, kas izteikti dominē Latvijas lauku kopienās. Tā ir plaša kā Lubāns, un neliedz savu atbalstu arī citiem. Starptautisks mākslas projekts ar bāzi Lubānā. Piesekojiet https://www.facebook.com/miglajsnebula/?locale=lv_LV un uzzināsiet mazliet no tā, kas notiek klānu miglājos. 
Stāsts par Lubānu nebūs pilnvērtīgs bez Lubānas luterāņu baznīcas. Tas ir vienīgais dievnams Latvijā, kur zem viena jumta atrodas divas baznīcas, katra ar  savu altāris: lielā baznīca ar 750 sēdvietām domāta latviešu draudzei, bet mazā – vācu draudzei.  Baznīca ir valsts nozīmes kultūras piemineklis, tā celta neogotikas stilā no 1869.gada līdz 1872.gadam. Īpašs kultūrvēsturiskais mantojums ir Augusta Martina 1871. gadā būvētās ērģeles, kas pašlaik tie restaurētas. 
Iespējams, baznīca ar diviem altāriem būs pie vainas tam, ka samērā bieži tuvāko kopienu ļaudis atzīmē – Lubānā ir ļoti noslāņojusies sabiedrība, svešiniekus pieņem lēni un nelabprāt. Tas pats uzzibsnī atmiņās par skolas laiku Lubānas vidusskolā. Skolēniem no apkārtējiem ciematiem šeit neesot bijis mājīgi, bērni šķiroti. Droši vien, ka šodiena ir atšķirīga. Bērnu maz, visi apmīļojami.
Arī baznīcā šodien pulcējas viena, vienota un mūsdienīga draudze. Tai ir aktīvi un sekotājiem bagāti sociālo tīklu konti, baznīcā notiek ne tikai dievkalpojumi, bet arī koncerti, un uzmanību pelna tas, ka dievkalpojumus šeit regulāri vada vēsturniece un arhitekte  Helēna Dekante.
Baznīcas ir sagādājusi Lubānai arī spokainos stāstus. Runā, ka tās ērģelnieks nācis uz baznīcu muzicēt arī pēc nāves. Seniore Mirdza Ozoliņa stāsta: “Vēlu vakarā, kārtojot baznīcu kāzu ceremonijai, nejauši paskatījos uz augšu. Un redzu – ēna gar ērģelēm staigā! Uzreiz iedomājos leģendu par ērģelnieku. Uz brīdi sastingu, bet tad nodomāju – es neesmu viena baznīcā, kāds mani pieskata.”
Asākas izjūtas gan piedzīvojuši bērni, kādā ziemas novakarē šļūcot no baznīcas kalniņa. Pēkšņi no slēgtās ēkas logiem atspīd spilgta gaisma, atspīd vairākkārt, it kā ar staru meklējot dzīvus cilvēkus. “Ērģelnieks! Ērģelnieks!” esot atskanējis kolektīvs brēciens, un ziemas prieki ļoti ātri kļuvuši nepievilcīgi. Noslēpuma risinājums gan ir pietiekami tehnisks – mistiskās gaismas spīdinājusi filmēšanas komanda, kas darbojusies baznīcas otrā pusē.
Taču nav tā, ka lubāniešiem būtu svarīga tikai māksla un kultūra. Apkārtne ir slavena ar kūku cepējiem, kuru vidū arī vairāki vīrieši, darbojas “Vīnotava” un veselas trīs sabiedriskās ēdināšanas vietas. Ēdnīca, kas saglabājusi izcili uzturētu vēsturisko padomju laika interjeru, turpina piedāvāt garšīgas pusdienas klasiski lielās porcijās. Kafejnīca “Klajotņu pērle”  domāta nesteidzīgākiem viesiem, taču pavisam steidzīgie var doties uz nesen atvērto kebabnīcu. 
Pie tam, pat zivis Lubānā ir! Jo ir taču Aiviekste, un netrūkst krāšņu makšķernieku stāstu. Tomēr pēc zivīm uz šejieni nebrauciet. Brauciet pēc pievilcīgas mazpilsētas vides. Amatniecības, vēstures un harmonijas. Lubānas pilsēta noteikti ir pilnas dienas ekskursijas vērta, līdz ezeram nemaz nenonāksiet.

